b'\n_START_ARTICLE_\nVentos\xe2\x80\x93Dubysos kanalas\n_START_PARAGRAPH_\nVentos\xe2\x80\x93Dubysos kanalas, arba Dubysos-Ventos perkasas\xc2\xa0\xe2\x80\x93 15\xc2\xa0km ilgio in\xc5\xbeinerinis statinys \xc5\xa0iauli\xc5\xb3 ir Kelm\xc4\x97s rajonuose, jungiantis Dubysos ir Ventos auk\xc5\xa1tupius. Kanalo prad\xc5\xbeia ties Tolu\xc4\x8diais, pabaiga ties Bubiais. Tai didelis XIX a. hidrotechnikos projektas. Kanalas i\xc5\xa1kastas per plat\xc5\xb3 ledynin\xc4\x97s kilm\xc4\x97s sl\xc4\x97n\xc4\xaf.\n_START_SECTION_\nPrie\xc5\xbeastys\n_START_PARAGRAPH_\nKanalas rengtas 1825\xe2\x80\x931831\xc2\xa0m. Tai buvo did\xc5\xbeiausi tokio pob\xc5\xabd\xc5\xbeio darbai XIX a. Rusijos imperijoje, dalis did\xc5\xbeiulio projekto, kuriuo tur\xc4\x97jo vandens keliais susijungti Juodoji j\xc5\xabra ir Baltijos j\xc5\xabra. Dubysos-Ventos perkasu nor\xc4\x97ta Nemuno basein\xc4\x85 sujungti su Baltijos j\xc5\xabra, kadangi Nemuno \xc5\xbeiotys po tre\xc4\x8diojo Abiej\xc5\xb3 taut\xc5\xb3 respublikos padalijimo atiteko Pr\xc5\xabsijai. Buvo numatyta i\xc5\xa1kasti dvi perkasas\xc2\xa0\xe2\x80\x93 15 ir 17\xc2\xa0km ilgio, \xc4\xafrengti vandens saugyklas, daug akmenini\xc5\xb3 u\xc5\xbetvank\xc5\xb3, \xc5\xa1liuzus._NEWLINE_1824\xe2\x80\x931839\xc2\xa0m. buvo pastatytas tik Augustavo kanalas, perkas\xc5\xb3 ir sukanalint\xc5\xb3 upi\xc5\xb3 sistema, \xc4\xafjungianti e\xc5\xbeerus, kuria sujungti Vysla ir Nemunas. Ta\xc4\x8diau kanalas laivininkystei ma\xc5\xbeai tenaudotas, kadangi nebuvo baigtas statyti Ventos\xe2\x80\x93Dubysos kanalas, per kur\xc4\xaf b\xc5\xabt\xc5\xb3 galima i\xc5\xa1 Juodosios j\xc5\xabros atplaukti iki Baltijos.\n_START_SECTION_\nStatyba\n_START_PARAGRAPH_\nTai sud\xc4\x97tinga vandens susisiekimo sistema, sudaryta i\xc5\xa1 akmens m\xc5\xabro \xc5\xa1liuz\xc5\xb3, u\xc5\xbetvank\xc5\xb3, uost\xc5\xb3, kanal\xc5\xb3, sausumos keli\xc5\xb3. Dirbo 18 000 kareivi\xc5\xb3 ir 3000 samdom\xc5\xb3 darbinink\xc5\xb3. Buvo statoma 20 \xc5\xa1liuz\xc5\xb3. Kanalo vagos plotis 20\xe2\x80\x9330\xc2\xa0m. Kanalu tur\xc4\x97jo plaukioti laivai, gabenantys iki 40 ton\xc5\xb3 svorio krovinius Nemuno, Dubysos, Ventos up\xc4\x97mis \xc4\xaf Ventspilio uost\xc4\x85 prie Baltijos j\xc5\xabros. Kanalo Venta-Dubysa darbus u\xc5\xbebaigti sutrukd\xc4\x97 sukilimai, karai. Statyba nutr\xc5\xabko per 1831\xc2\xa0m. su\xc2\xadki\xc2\xadlim\xc4\x85. XX a. prad\xc5\xbeioje darbai buvo atnaujinti, bet Pirmasis pa\xc2\xadsau\xc2\xadlinis karas juos v\xc4\x97l nutrauk\xc4\x97.\n_START_SECTION_\nPaminklas\n_START_PARAGRAPH_\nIki \xc5\xa1i\xc5\xb3 dien\xc5\xb3 i\xc5\xa1liko 15\xc2\xa0km ilgio jungiamasis, Kurtuvos e\xc5\xbeero apeinamasis kanalas, Bubi\xc5\xb3 \xc5\xbeiemos uosto liekanos. \xc5\xa0iandien kanalas praktin\xc4\x97s reik\xc5\xa1m\xc4\x97s nebeturi, nenaudojamas, jo \xc5\xa1laitai nuslink\xc4\x99, \xc5\xa1liuzai suir\xc4\x99, nors iki 1970\xc2\xa0m. jame dar buvo rengiamos baidarinink\xc5\xb3 var\xc5\xbeybos. Beveik vis\xc4\x85 kanal\xc4\x85 apima Kurtuv\xc4\x97n\xc5\xb3 regioninis parkas.'